3 doodgeskok by kuierplek in Bloem | Netwerk24
Deur André Damons 10 Februarie 2019 20:19
Paramedici en polisiebeamptes Saterdag op die toneel in Rocklands waar drie mense doodgeskok is. Foto: Trauma Response Africa
Drie mense wat Saterdagaand 'n kuierplek in Rocklands, Bloemfontein, besoek het, is doodgeskok toe hulle die kuierplek se staaldeure wou oopmaak.
Die oorledenes, twee mans en 'n vrou tussen die ouderdom van 30 en 38 jaar, wou omstreeks 23:00 by Baby's Tavern in Moshoeshoestraat, Rocklands, gaan kuier toe die voorval gebeur het.
Sers. Ikobeng Hlubi, polisiewoordvoerder, sê die drie mense is geskok toe hulle aan die deure gevat het. Dit het Saterdagaand in Bloemfontein gereën en die strate en gebied was nat en vol water. Dit is egter onduidelik waar die elektrisiteit vandaan gekom het wat tot die elektriese skok en die mense se dood gelei het.
Volgens inligting was die deur waarskynlik nat of het hulle in water gestaan toe hulle aan die deur gevat het, hoewel dit nie in daardie stadium gereën het nie.
Stanley Schimper, van Trauma Response Africa, sê 'n man en vrou is met noodwerkers se aankoms op die toneel dood verklaar terwyl paramedici nog sowat 20 minute lank probeer het om die derde slagoffer se lewe te red. Hy het egter later ook aan sy beserings beswyk.
Geskokte familielede het nog tot laat op die toneel saamgedrom totdat hul geliefdes se lyke weggeneem is.